Liian näkyvä penis kaatoi Varustelekan Facebook-sivut – "Automaattinen pippelintunnistin, Ihan oikeesti"

Toni Tervo

Suositun armeijatavaraliike Varustelekan Facebook-sivujen kaatumisen syy on selvinnyt.

Liikkeen mukaan syynä oli mainoskuva, jossa mainostettavissa boksereissa ollut "pullotus" hälytti yhteisöpalvelun automatiikan.

–Meidän FB-sivut oli tossa äsken nurin, koska Facebookin automaattinen pippelintunnistin. Ihan oikeesti. Kyse oli siis kuvanmukaisesta mainoksesta, josta Facebookin automaatio riemastui niin, että mainoksen tekijä, markkinoinnin Mikko, menetti vuorokaudeksi kyvyn käyttää messengeriä tai reagoida mihinkään, parikymmentä Varustelekan työntekijää ihan vaan pakkologgautui ulos Facebookista ja meidän sivut suljettiin, yritys kirjoittaa uudessa päivityksessä.

Harmia aiheuttanut mainos kuitenkin hyväksyttiin ja jäi pyörimään.

–Me ymmärretään, että noiden boksereiden pullotus pelottaa, mutta koska siellä alla ei ollut erektiota, pullotuksen vähentämiseksi ei ihan hirveästi mitään ollut tehtävissä. Lisäksi, jumalauta, ne on bokserit, eikä esimerkiksi mitkään stringit tai jotain sellaista, yritys tuskailee.